หั่นงบการตลาด คุมบล.แจกรางวัล
สมาคม บล.เล็งหั่นงบจัดโปรโมชันโบรกเกอร์ หวังเน้นพัฒนาเรื่องคุณภาพ-บริการ
6 ก.ย. 2555

สมาคม บล.เล็งหั่นงบจัดโปรโมชันโบรกเกอร์ หวังเน้นพัฒนาเรื่องคุณภาพ-บริการ
นางภัทธีรา ดิลกรุ่งธีระภพ นายกสมาคมบริษัทหลักทรัพย์ไทย (สมาคม บล.) เปิดเผยว่า สมาคมมีแนวคิดให้โบรกเกอร์ปรับลดวงเงินในการจัดกิจกรรมส่งเสริมการขาย จากเดิมกำหนดให้สามารถใช้เงินจัดกิจกรรมส่งเสริมการขายได้ไม่เกิน 5% ของค่านายหน้าซื้อขายหลักทรัพย์ เพื่อให้สอดคล้องกับแนวคิดของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) และธนาคารแห่งประเทศไทย (ธปท.) ที่อยากให้ผู้ประกอบการในอุตสาหกรรมการเงินให้ความสำคัญกับการให้ความรู้ประชาชนและพัฒนาบุคลากรมากกว่าการจัดโปรโมชันเพื่อดึงดูดลูกค้าระยะสั้น
“สมาคมโบรกเกอร์ได้หารือเรื่องนี้เป็นระยะๆ มีทั้งแนวคิดที่จะปรับลดวงเงินให้เหลือต่ำกว่า 5% รวมทั้งเป็นไปได้ว่าอาจจะห้ามใช้เงินจัดโปรโมชันเลย แต่ต้องดูว่าในทางปฏิบัติทำได้หรือไม่ และคงต้องรอดูหลักเกณฑ์ทางการก่อนว่าจะออกมาอย่างไร ก่อนที่จะสรุปเป็นหลักเกณฑ์ออกมาประกาศใช้” นางภัทธีรา กล่าว
อย่างไรก็ตาม เชื่อว่าโบรกเกอร์ไม่น่าจะได้รับผลกระทบจากกรณีดังกล่าว เพราะปัจจุบันโบรกเกอร์ใช้งบจัดกิจกรรมส่งเสริมการขายเฉลี่ยเพียง 2-3% ของค่านายหน้าซื้อขายหลักทรัพย์ ซึ่งต่ำกว่าเพดานที่กำหนดไว้ แต่หากปรับลดลงได้อีกและสามารถนำงบดังกล่าวไปลงทุนให้ความรู้เรื่องผลิตภัณฑ์การเงิน พัฒนาบุคลากร ขยายฐานลูกค้า และนำไปลงทุนเรื่องเทคโนโลยีเพื่อเพิ่มผลตอบแทนให้นักลงทุนก็น่าจะเป็นประโยชน์ในระยะยาว
นายสุชาย สุทัศน์ธรรมกุล ประธานเจ้าหน้าที่บริหาร บล.ซีไอเอ็มบี (ประเทศไทย) กล่าวว่า โดยส่วนตัวเห็นด้วยหากมีการควบคุมการใช้จ่ายงบจัดโปรโมชันให้อยู่ในระดับที่เหมาะสม เพราะปัจจุบันเริ่มเห็นการจัดแคมเปญแจกบ้าน แจกรถ เพื่อกระตุ้นการซื้อขาย ซึ่งมองว่ามากเกินไป และทำให้โบรกเกอร์ไปมุ่งเรื่องการซื้อขายมากกว่าเรื่องบริการและคุณภาพ
สำหรับ บล.ซีไอเอ็มบี ใช้งบด้านนี้ไม่ถึงระดับเพดานที่กำหนดไว้ โดยอาจมีการให้ของสมนาคุณลูกค้าในวาระที่เหมาะสม เช่น เทศกาลปีใหม่ วันเกิดลูกค้า ซึ่งมองว่าไม่ได้เสียหายและเป็นวิธีการทำธุรกิจปกติ